PREDKLADACIA SPRÁVA
Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky o poskytnutí podpory v sektoroch mlieka 
a bravčového mäsa (ďalej len „návrh nariadenia vlády“) ako iniciatívny materiál podľa 
§ 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. na vykonanie vykonávacieho nariadenia Komisie (EÚ) 2026/1100 z 21. mája 2026 o výnimočných podporných opatreniach v sektoroch mlieka a bravčového mäsa na Slovensku 
(Ú. v. EÚ L, 2026/1100, 22.5.2026) v platnom znení.
V období od 21. marca 2025 do 4. apríla 2025 bol na území Slovenskej republiky potvrdený výskyt šiestich ohnísk ochorenia slintačka a krívačka. V súvislosti s ich výskytom boli prijaté nevyhnutné opatrenia, ktorých uplatňovanie malo negatívny ekonomický vplyv na chovateľov, najmä v sektore mlieka a mliečnych výrobkov a v sektore bravčového mäsa.
Na základe žiadosti Slovenskej republiky prijala Európska komisia vykonávacie nariadenie (EÚ) 2026/1100 v platnom znení, ktorým sa Slovenskej republike poskytuje finančný príspevok Európskej únie vo výške najviac 2 092 445 eur, predstavujúci 60 % výdavkov Slovenska. Zvyšná časť podpory bude poskytnutá z finančných prostriedkov zo štátneho rozpočtu určených na spolufinancovanie.
Cieľom návrhu nariadenia vlády je ustanoviť podmienky poskytnutia výnimočnej podpory na zmiernenie nepriaznivých dôsledkov vzniknutých v dôsledku krízovej situácie 
v sektoroch mlieka a bravčového mäsa.
Návrh nariadenia vlády bol predmetom skráteného pripomienkového konania podľa čl. 14 ods. 7 Legislatívnych pravidiel vlády Slovenskej republiky, ktorého výsledky sú uvedené vo vyhodnotení pripomienkového konania a na rokovanie sa predkladá bez rozporov. 
Skrátenie pripomienkového konania bolo odôvodnené potrebou zabezpečiť poskytnutie podpory v požadovanom termíne a predísť riziku straty možnosti čerpania výnimočnej podpory do 30. novembra 2026, čím by štátu mohli vzniknúť značné hospodárske škody.  
Návrh nariadenia vlády sa netýka pôsobnosti miestnej územnej samosprávy.
